tartuNLP/wikipedia-smugri-20251201 huggingface dataset:
Mineraalväetised

Mineraalväetis on väetise tüüp, milles taimetoiteelemendid esinevad anorgaaniliste ühenditena. Mineraalväetis võib olla inimese poolt toodetud või ka looduslik. Mineraalväetis sisaldab vajalikke aineid, mis on tähtsad taime normaalseks kasvuks ja arenguks. Väetis sisaldab tavaliselt lämmastikku, kaaliumi ja fosforit. Mineraalväetised jagunevad tahketeks ja vedelateks.
Ajalugu.
Märke väetiste kasutamisest on leitud vanade egiptlaste, roomlaste ja babüloonlaste kirjutistest. Leiti, et vanad rahvad kasutasid puutuhka suurema saagi saamiseks põllule, mis on omamoodi looduslik mineraalväetis. Samuti on leitud, et keskajal kasutati ka surnuid kalu, mis visati põllule väetamise eesmärgil. Teadlased on arvanud, et kala hakati väetisena kasutama juba 1620. aastatel.
Tahked mineraalväetised.
Tahked mineraalväetised on tahkes olekus mineraalväetised. Tahked mineraalväetised jagunevad kristallilisteks, granuleeritud ja amorfseteks väetisteks. Kristallilisel kujul on tüüpilised väetised ammooniumsulfaat ja kaaliumkloriid. Tüüpilised granuleeritud väetised on näiteks karbamiid, ammooniumnitraat ja topeltsuperfosfaat. Amorfne pulber on näiteks lubilämmastik.
Vedelad mineraalväetised.
Vedelad mineraalväetised on vedelas olekus mineraalväetised. Vedelaid mineraalväetisi saab jagada kolme rühma nende käitlustehnoloogiliste eripärade järgi:
1) Kontsentraatväetised. Need ei ole enne väetamist muude ainetega lahjendatud.
2) Väetiste lahused. Nendes on komponendid lahustunud kujul.
3) Suspensioonväetised. Need vajavad enne tarvitamist loksutamist või sisaldavad stabilisaatoreid, mis peaksid hoidma suspensiooni ruumiliselt ühtlasena.
Väetiste andmine.
Põllukultuurile on oluline, et väetis oleks õiget tüüpi, õiges koguses, õigel ajal ja õiges kohas antud. Nende tegurite optimeerimine tagab kõige parema saagikuse ja hinna suhte. Igal põllukultuuril ja mullatüübil on valdavalt erinevad väetistarbed, nende arvutamiseks on vaja laboratoorseid andmeid. Eestis on võimalik laborisse analüüsimiseks viia oma mullaproovid Põllumajandusuuringute Keskusse.
Bade keel

Bade keel on Nigeerias kõneldav keel, mis kuulub Tšaadi keelte läänerühma. Kõnelejaid on umbes 250 000.
Bade keel sarnaneb duvai (ehk ida-bade) keele (61% leksikaalne sarnasus) ja ngizimi keelega (63%).
Bade keeles on palju laensõnu kanuri keelest.
Sündinud 1970

"Siin on loetletud 1970. aastal sündinud tuntud inimesi.
Urmas Roht

Urmas Roht (sündinud 1. veebruaril 1959 Otepääl) on eesti metsandustegelane ja dendroloog.
Roht on lõpetanud 1977. aastal Põlvamaal Kanepi Keskkooli ja 1982. aastal Eesti Põllumajanduse Akadeemia metsamajanduse ja maaparanduse teaduskonna metsamajanduse insenerina. Esimeseks töökohaks oli Tallinna Botaanikaaed, kus töötas dendroloogia sektori vaneminsenerina. Sellesse perioodi jääb ka Eesti mõisaparkide inventeerimine koos dendroloogist kolleegi Jüri Ellikuga. Edasine tee viis 1985. aasta sügisel Tallinna Linna Haljasalade Trusti, kus Roht töötas kuni Trusti reorganiseerimiseni peadirektori asetäitjana tootmise alal.
Töötanud dendroloogia õpetaja ja aianduse juhtõpetajana Räpina Aianduskoolis, dendroloogia ja metsanduse õppejõuna Eesti Maaülikoolis, samuti mitmetel juhtivatel ametikohtadel looduskaitse ja metsanduse valdkonnas. Alates 2018. aastast töötab Urmas Roht Räpina Aianduskooli õppemajandi juhina.
1924. aasta 1. detsembri ülestõusu mälestusmärk

1924. aasta 1. detsembri ülestõusu mälestusmärk oli mälestusmärk Nõukogude okupatsiooni ajal Tallinnas Balti jaama juures nende mälestuseks, kes 1. detsembri riigipööret üritasid.
Mälestusmärk avati 1. detsembril 1974. Mälestusmärgi autorid on skulptor Matti Varik ja arhitekt Allan Murdmaa.
Mälestusmärk lammutati 1990. aastate algul kolmeks osaks, mis asuvad praegu Eesti Ajaloomuuseumi Maarjamäe filiaali Maarjamäe suvemõisa häärberi tagahoovis. Rahva hulgas käis ringi nali, et see on maailmas ainus mälestusmärk, millel kõik ülestõusust osavõtnud peal on.
1985. aastal toimus kohtuprotsess kolme mehe üle, kes mälestusmärki hävitada püüdsid. Tol ajal oli üks Eesti NSV Ülemkohtu kohtunikest Ain Seppik, kes lükkas noorukite apellatsiooni tagasi. Seda heitis Isamaaliit talle 2003. aastal ette (Seppik oli siis siseminister).
Aleksius II monument

Aleksius II monument on mälestusmärk Jumalaema Kiirestikuulja ikooni kiriku juures Tallinnas.
Monument avati 2012. aastal. Selle autorid on skulptor Aleksandr Litvinov ja arhitekt Oleg Žemtšugov.
Koidula park

Koidula park on park Pärnu kesklinnas. Park on nimetatud Lydia Koidula järgi.
Park otsustati rajada 1925 ning see avati 1929. Pargis asub Lydia Koidula monument.
Park on võetud looduskaitse alla.
Ajalugu.
Park on rajatud Pärnu vana vallikraavi tasandatud osale. Otsus vallikraav täis lükata tehti 1925. aastal. Samal ajal otsiti kohta Pärnusse kavandatavale Lydia Koidula ausambale. Välja pakuti mitmeid asukohti, kuid 1928. aastal otsustas linn, et ausammas tuleb vana vallikraavi otsa ehk kino Illusiooni ees olevale platsile. Koidula ausamba autor oli Amandus Adamson ja ümbritseva pargi kujundasid Erich von Wolffeldt ning Aleksander Nürnberg. Pargi ja ausamba pidulik avamine toimus 6. juunil 1929.
1970. aastatel Koidula park rekonstrueeriti. Selle käigus likvideeriti Lõuna ja Ringi tänava vahel olev Hospidali tänava lõik ja park ühendati üle tee asunud Brackmanni pargiga. Viimased suuremad pargi renoveerimised toimusid 1998. aastal ja 2024. aastal.
Ilo park

Ilo park on park Tallinnas Nõmme linnaosas Vabaduse puiesteel.
Pole teada, kes pargi rajas, ent arvatavasti projekteeriti ja rajati see pärast II maailmasõda. 
2002 koostas arhitekt Helgi Viljasaar pargi rekonstrueerimisprojekti ja projekt viidi ka ellu.
Pargi nimi kinnitati ametlikult 10. septembril 2008.
Mihkel Lüdigi meeskoor

Mihkel Lüdigi meeskoor on Pärnus tegutsev meeskoor; ühtlasi ainus Pärnu meeskoor. 
Koor asutati 22. jaanuaril 1947. 1961 nimetati koor Mihkel Lüdigi nimeliseks.
Juhan Simmi nimeline meeskoor

Juhan Simmi nimeline meeskoor oli Tartus tegutsenud meeskoor. 
Koor asutati 1962. 
Koori dirigent oli algusest kuni aastani 1999 Peeter Lokk.
Julius Kuperjanovi teeneterist

Julius Kuperjanovi teeneterist on auhind, mida annab välja Julius Kuperjanovi Selts.
Risti on saanud kuus isikut:
Mark Miodownik

Mark Andrew Miodownik (sündinud 25. aprillil 1969) on Briti materjaliteadlane ja insener.
Ta lõpetas Oxfordi Ülikooli bakalaureusekraadiga metallurgias. Doktorikraadi (PhD) sai ta 1996. aastal Oxfordi ülikooli Linacre'i Kolledžist turboreaktiivmootorite alal.
Miodowniki uurimisvaldkonnad on materjaliteadus, metallurgia ja biomehaanika. Ta on University College Londoni inseneriteaduste teaduskonna mehhanotehnika osakonna professor ("Professor of Materials &amp; Society").
Advokaadibüroo HETA

Advokaadibüroo HETA on Tallinnas tegutsev Eesti advokaadibüroo.
Büroo asutati 1989.
2010-2014 kandis büroo nime "Advokaadibüroo HETA Biin ja Pihlakas".
Balti vabadusauhind

Balti vabadusauhind oli Ühendatud Balti Ameerika Komitee välja antud auhind inimestele, kellel oli tähelepanuväärseid teeneid Balti riikide taasiseseisvumise eest.
Sarah-Jayne Blakemore

Sarah-Jayne Blakemore (sündinud 11. augustil 1974) on Briti neuroteadlane, Briti Akadeemia liige. 
Ta lõpetas 1996. aastal Oxfordi Ülikooli bakalaureusekraadiga eksperimentaalse psühholoogia alal. Doktorikraadi (PhD) sai ta aastal 2000 University College Londonist. 
Blakemore'i uurimisvaldkond on kognitiivne neuroteadus, peamised uurimisteemad on sotsiaalse tunnetuse arenemine ja otsustusprotsess noorukieas. Ta on University College Londoni neuroteaduse teaduskonna kognitiivse neuroteaduse instituudi kognitiivse neuroteaduse professor.
Blackmore'i isa on neurobioloog Colin Blakemore, Londoni Kuningliku Seltsi liige.
Jegor Letov

 
Jegor Letov (vene keeles Егор Летов, sündinud Igor Fjodorovitš Letov; 10. september 1964 Omsk – 19. veebruar 2008 Omsk) oli vene muusik, luuletaja ja maalikunstnik. 
Ta oli poliitilise "punk rock"'i bändi Graždanskaja Oborona laulusõnade autor ja kitarrist.
Elulugu.
Jegor Letov sündis 1964. aastal Siberis Omskis II maailmasõja veterani peres. Tema vanemad on Tamara Letova (neiupõlves Martemjanova) ja Fjodor Letov. Tema vanem vend on muusik-saksofonist Sergei Letov. 
25. mail 1982 lõpetas Letov Omski 45. koolis 10. klassi. Ta kolis venna juurde Moskva äärelinna, kus õppis kutsekooli, kuid 1983. aastaks langes koolist välja. Pärast seda töötas noormees mõnda aega Lenini portreekunstnikuna ning kojamehe ja krohvijana ehitusel. 
Letovi muusikaline tegevus algas 1980. aastate alguses. 1982. aastal lõid Letov ja Andrei Babenko ansambli Posev. 
1984. aastal naasis Letov Omski. Selleks ajaks oli ta hakanud kirjutama luuletusi ja lühijutte, ning otsustas muusikat looma hakata. Tema esimesed lindistused oli amatöörlikud "garage rock"'i katsetused: näiteks kasutas ta trummide asemel kohvreid. Olenemata Letovi tolle ajastu kohta ebapopulaarsest muusikamaitsest (Rock In Opposition, "free jazz"), leidis ta Omskist mõttekaaslased, kellega ta asutas bändi Posev ("Посев"). 1984. aastal sai Posevist Graždanskaja Oborona.
Dissidentlike laulusõnade tõttu pidi Letov 1985. aastal viibima KGB algatusel kolm kuud psühhiaatriahaiglas, kus teda sunniti võtma antipsühhootikume. Vabanedes kirjutas ta protestiks laulu sellest, kuidas Lenin mausoleumis mädaneb.
Letov esines koos Graždanskaja Oboronaga 1990. aastal Tallinnas kontserdil ""Rock" demokraatia eest". 
Pärast NSV Liidu kokkuvarisemist oli ta Jeltsini valitsuse vastu. Ta oli üks esimesi Natsionaalbolševistliku Partei (1993–2007) liikmeid, kuid hiljem distantseeris ennast poliitikast.
1997. aastal abiellus ta Graždanskaja Oborona bassisti Natalia Tšumakovaga.
19. veebruaril 2008 suri Letov 43-aastaselt südamerikke tõttu.
Margo Miljand

Margo Miljand (sündinud 8. juulil 1970 Põltsamaal) on Eesti ettevõtja ja endine poliitik.
Elulugu.
Ta lõpetas 1989. aastal Olustvere sovhoostehnikumi agronoomia erialal. Jätkas õpinguid 2010. aastatel Eesti Maaülikoolis majandusarvestuse ja finantsjuhtimise erialal.
Ta töötas Esku riigimajandis teraviljaagronoomina, seejärel füüsilisest isikust ettevõtjana põllumajanduse vallas. 2014. aastani töötas ta Esku-Kamari koolis haldusspetsialisti ja majandustehnikuna.
Hiljem on Miljand proovinud Põltsamaal käima saada mitut ettevõtet: 2017. aastast kütte- ja ventilatsiooniseadmeid pakkuvat Paala keskust ning kohvikut Kohvitall. 2019. aastal avati seal ka Lihaait. 2021. aastal esitas ettevõte pankrotiavalduse.
Poliitiline karjäär.
1996. aastal liitus Eesti Maarahva Erakonnaga. Miljand jätkas EME ühinemisel Eesti Maaliiduga ja Eesti Pensionäride ja Perede Erakonnaga moodustunud Rahvaliidu liikmena.
2009. aasta kohalikel valimistel kandideeris Miljand Põltsamaa vallas Rahvaliidu esindajana ja sai 62 häält. 5. novembril 2009 valiti ta üheks Rahvaliidu Jõgevamaa maakonnaühenduse aseesimeheks. 20. novembril 2010 valiti ta Rahvaliidu juhatusse. 18. detsembrist 2010 asus ta juhtima ka erakonna volikogu ja tegutses Jõgevamaa ühenduse juhina. 2011. aasta Riigikogu valimistel kandideeris ta Rahvaliidu esindajana Riigikokku, kuid ei pääsenud parlamenti. 28. mail 2011 valis Eestimaa Rahvaliidu kongress Miljandi erakonna esimeheks. Kongressi otsusega viidi ka Rahvaliidu peakorter Põltsamaale, kus Miljand elas.
24. märtsil 2012 korraldati Miljandi juhtimisel Rahvaliit ümber Eesti Konservatiivseks Rahvaerakonnaks, Miljand valiti ülekaaluka häälteenamusega taas erakonna esimeheks. Miljand kutsus erakonnaga taasliituma ka Mart Helme, kellest sai uues erakonnas aseesimees. 13. aprillil 2013 valis EKRE kongress erakonna esimeheks Mart Helme, Miljand jäi aseesimehena juhatusse.
2015. aasta jaanuaris langes Miljand koos oma abikaasa Eda Miljandiga korruptsioonisüüdistuste alla, sest naine ostis koolile teenuseid oma abikaasalt oluliselt kallimalt kui oli turuhind. Mõlemad Miljandid lahkusid EKRE-st, kuid eitasid süüdistusi ja väitsid tegemist olevat poliitilise laimukampaaniaga.
Ühiskondlik tegevus.
Miljand juhtis aastatel 2009–2017 Põltsamaa jahiseltsi. 2020. aastast pole ta enam ka seltsi juhatuses. 
Ta on Esku Külaseltsi asutajaliige ja on olnud selle aseesimees. Sellele lisaks on ta MTÜ Neli ja Enam liige.
Ta on kuulunud Põltsamaa vallavolikogusse, kus oli sotsiaal- ja tervishoiukomisjoni esimees ning haridus- ja noorsookomisjoni aseesimees.
2005. aastast on ta Tartu Maakohtu rahvakohtunik.
Isiklikku.
Miljand on abielus Eda Miljandiga. Pärast esiklapse sündi 2004. aastal lapsendasid nad kaks last. Kokku on Miljandi peres viis last.
Ta on olnud kodukandis mitme noorsooprojekti eestvedaja, koos abikaasaga korraldas aastaid Esku-Kamari kooli lastele suviseid lastelaagreid, kus Margo õpetas neile jahimeheoskusi. 2010. aastal pälvis Miljandite pere naisühenduse Epp aasta pere auhinna.
EELK Toetusfond

EELK Toetusfond on sihtasutus, mille eesmärk on abistada materiaalselt ja mittemateriaalselt EELK-d ja selle tegemisi. Fondi nõukogu esimees on Indrek Laul ja aseesimees Janek Mäggi.
Fond kanti Äriregistrisse 2018 ja on registreeritud Tallinnas.
Aleksander Abergi mälestusvõistlused

Aleksander Abergi mälestusvõistlused on Harju maakonna noortele mõeldud võistlused Kreeka-Rooma maadluses.
Esimesed võistlused toimus 1966.
2010 toimusid 39. võistlused.
Arnold Looritsa mälestusvõistlused

Arnold Looritsa mälestusvõistlused on Eesti spordivõistlused Kreeka-Rooma maadluses.
Esimesed võistlused toimusid 1988.
2006 toimusid 20. võistlused.
Rein Arjukese

Rein Arjukese (20. veebruar 1941 Tartu – 14. juuli 2018 Simisalu) oli Eesti loodusemees, teisitimõtleja nõukogude ajal ning poliitik Eesti Vabariigi taastamise algaastatel.
Ta lõpetas 1960. aastal Tallinna Ehitustehnikumi.
Loodustegevus.
77 eluaasta jooksul jõudis Rein Arjukese muu hulgas rajada Seli järve ümbruse rabades kaitseala – Kõrvemaa maastikukaitseala Seli raba sihtkaitsevööndi, mille hoidja ja eestkostja oli ta oma elutee lõpuni. Ka rajas ta sinna piirkonda matkaradasid, laudteid ja isegi vaatetorne. Kõike seda kroonis 1977. aastal alustatud Simisalu matkakodu rajamine, millest kujunes kiiresti hinnatud puhke- ja koolituskoht loodussõprade ja kultuuriinimeste seas. 1977. aastal kolis ka Arjukese oma perega Simisallu, millest sai talle kodu elu lõpuni. 
Rein Arjukese oli ka loodusfotograaf, kelle fookus oli suunatud eelkõige rabade vaikse mitmekülgsuse ja ürgsuse talletamisele. Rein Arjukese jõudis innustada ja õpetada mitut põlvkonda õpilasi, üliõpilasi ja loodusinimesi ning olla auväärne ja tark eeskuju kaasmõtlejatele. 
Vastupanu okupatsioonivõimule.
Arjukese oli 1979.–1980. aastatel üks teisitimõtlejate eestvedajaid ning sellega sai Simisalu matkakodu koduseks ka paljudele teistele teisitimõtlejatele. Arjukese algatas sel ajal ka Simisalu väljamäe jaanitulede tava ning teisitimõtlejate kogunemised neil. Oma poliitilise tegevuse tõttu oli Arjukese KGB jälgimise ja võimude surutise all, tema Simisalu kodule said sageli osaks läbiotsimised. 
Avalik poliitiline tegevus.
Arjukese oli üks 14-st ERSP asutamise ettepaneku tegijast ja asutajaliige, Põhiseaduse Assamblee ja Eesti Kongressi liige. Ta oli ka taasiseseisvunud Eesti Vabariigi esimese riigikogu liige. Aastatel 1989–1992 oli Albu külanõukogu esimees, valmistades ette Albu valla taastamist. Rein Arjukese on olnud Albu Vallavolikogu mitme koosseisu liige.
Tunnustus.
2001. aastal pälvis ta Valgetähe medaliklassi teenetemärgi. 2013. aastal nimetati ta Albu valla aukodanikuks.
52 Hz vaal

52 Hz vaal, tuntud ka kui „maailma üksikuim vaal“, on maailmameres elutsev teadmata liiki vaal, kelle ebatavalist 52-hertsise sagedusega helisignaali on eri paigus tuvastatud alates 1980. aastate lõpust. Tuntud vaalaliikide helisignaalid on madalama sagedusega (10–40 Hz).
Schaumburgi kreis

Schaumburg on kreis ("Landkreis") Saksamaal Alam-Saksi liidumaal.
Kreis külgneb (põhjast ja päripäeva) Nienburgi, Hannoveri ja Hameln-Pyrmonti kreisiga ning Nordrhein-Westfaleni liidumaaga (Lippe ja Minden-Lübbecke kreis).
Kreisi pindala on 676 km². 31. detsembril 2017 elas seal 157 883 inimest.
Ajalugu.
Schaumburgi kreis loodi 1. augustil 1977 Alam-Saksi omavalitsusreformi raames, kui ühendati endised Schaumburg-Lippe ja Grafschaft Schaumburgi kreis. Hessisch Oldendorfi linn paigutati ümber Hameln-Pyrmonti kreisi. Großenheidorni, Idensermoor-Niengrabeni ja Steinhude kogukonnad olid juba paigutatud Wunsdorfi kogukonda ja saanud seega Hannoveri regiooni osaks.
Schaumburgi kreisi piirid kattuvad keskaegse Schaumburgi piiridega. Schaumburg oli keskaegne krahvkond, mis asutati 12. sajandi alguses. Varsti pärast seda nimetas Saksa-Rooma keiser Schaumburgi krahvid ka Holsteini krahvideks.
Kolmekümneaastase sõja ajal ei olnud Schaumburgi dünastial meessoost pärijat ning krahvkond jagati 'Schaumburgi' (mis sai Hessen-Kasseli osaks) ja 'Schaumburg-Lippe krahvkonnaks (1640). Reini Liidu liikmena ülendas Schaumburg-Lippe end vürstkonnaks. 1815. aastal ühines Schaumburg-Lippe Saksa Liiduga ja 1871. aastal Saksa keisririigiga. 1918. aastal sai sellest vabariik. Tilluke Schaumburg-Lippe Vaba Riik eksisteeris 1946. aastani, kui sellest sai halduslik ala Alam-Saksimaal.
Hesseni Schaumburgi annekteeris Preisi kuningriik koos ülejäänud Hessen-Kasseliga 1866. aastal. Pärast Teist maailmasõda said Schaumburgist ja Schaumburg-Lippest kreisid Alam-Saksi liidumaal, kuni nad 1977. aastal taas ühendati.
Geograafia.
Schaumburgi kreisi põhjapoolik asub Põhja-Saksa madalikul ja lõunapoolik Weserberglandil. Weserbergland koosneb künklikest seljakutest ning sinna kuuluvad Wesergebirge, Harrl, Süntel, Bückeberg ja Deister. Schaumburgi mets on pidev metsariba, mis kulgeb umbes 60-kraadise nurga all kreisi põhjapiiri suhtes. Kohe kreisi põhjapiiri taga on Steinhuder Meer, 29,1 km² madal järv, mis on suurim Põhja-Saksamaal. Weseri jõgi voolab lääne suunas Wiehengebirgest lõuna pool läbi laia oru ja Rintelni linna. Maastik külgneb läänes Weseri jõega, mis on naaberkreisis Minden-Lübbeckes. See voolab läbi Porta Westfalica põhja Bremeni linna ja Põhjamere suunas. Tasasel Põhja-Saksa madalikul Schaumburgi kreisist idas asub Hannover, Alam-Saksi liidumaa pealinn.
Linnad ja vallad.
Linnad, vallad:
"Samtgemeinden:"
1"Samtgemeinde" keskus; ²linn
August Kitzbergi monument

August Kitzbergi monument on August Kitzbergi mälestuseks loodud mälestusmärk Viljandi maakonnas Karksi-Nuias.
Monument püstitati 1990. aastal. Selle autor on skulptor Jaak Soans.
Jaan Koorti monument

Jaan Koorti monument on Jaan Koorti mälestusmärk Tallinnas Kadrioru pargis.
Monument valmis 1983. aastal. Selle autorid on skulptor Edgar Viies ja arhitekt Andres Mänd.
August Jakobsoni monument

August Jakobsoni monument on August Jakobsonile pühendatud mälestusmärk Pärnus Jakobsoni pargis. Monument on arvele võetud kultuurimälestisena.
Monument püstitati 1973. aastal. Selle autorid on skulptor Jaak Soans ja arhitekt Udo Ivask.
Rafel Nadal

Rafel Nadal (sündinud aastal 1954 Gironas) on katalaani kirjanik.
Tema teostest on eesti keelde tõlgitud Palmisanode needus, originaalis "La maledicció dels Palmisano". Raamatu tõlkis katalaani keelest Maria Kall; raamat ilmus aastal 2018 kirjastuse "Eesti Raamat" väljaandena.
Iraku keel

Iraku keel on Tansaanias kõneldav keel, mis kuulub afroaasia keelkonna kuši keelte lõunarühma. Kõnelejaid on umbes 603 000.
Eesti Loomaarstide Ühingu elutööpreemia

Eesti Loomaarstide Ühingu elutööpreemia on Eesti Loomaarstide Ühingu (ELÜ) igal aastal välja antav preemia. Auhinnale kandideerima saab esitada loomaarsti, kes on andnud silmapaistva panuse Eesti veterinaaria arengusse. Preemia asutas ELÜ juhatus 2006. aastal.
Laureaadid kuulutatakse välja konverentsil "Veterinaarmeditsiin".
Aasta loomaarst

Aasta loomaarst on Eesti Loomaarstide Ühingu (ELÜ) igal aastal antav aunimetus loomaarstile, kes on andnud olulise panuse veterinaariasse Eestis.
Esimene aasta loomaarsti auhind anti välja 2006. aastal. Laureaadi valisid ELÜ ja Eesti Väikeloomaarstide Seltsi (EVS) juhatus, sest elektrooniline hääletussüsteem polnud töökorras.
Aunimetus kuulutatakse välja iga-aastasel veterinaarmeditsiini konverentsil.
Kuldsulg (auhind)

Kuldsulg on Eesti ajakirjanduse auhind, mida annab välja Eesti Akadeemiline Ajakirjanduse Selts koos Tartu Ülikooli ajakirjanduse ja kommunikatsiooni instituudiga. Auhind määratakse Tartu Ülikooli ajakirjanduseriala üliõpilasele.
Auhinda andtakse välja 1980. aastatest.
Auhinnal on kolm kategooriat:
Peale kuldsule antakse välja ka hõbesulge.
Laureaadid.
2025 Kuldsulg Kärt Karu, Hõbesulg Kristopher Muraveiski ja Richard Särk
2024 Kuldsulg Ellen Jõgi, Hõbesulg Ireene Kilusk
2023 Kuldsulg Mari Eesmaa
2022 Kuldsulg Kerttu Kirjanen, Hõbesulg Miina Pärn
2021 Kuldsulg Martin Johannes Teder, Hõbesulg Aleksander Algo
2019 Kuldsulg Henry Laur Allik, Hõbesulg Ege Tamm, Anna Teele Orav ja Priit Pärnapuu
2018 Kuldsulg Aleksandra Matvejeva, Hõbesulg Priit Pärnapuu, Keit Paju
2016 Kuldsulg Kadri Salamäe, Hõbesulg Susann Kivi
2015 Kuldsulg Virgo Siil, Hõbesulg Susann Kivi
2014 Kuldsulg Piia Puuraid, Kaur Paves, Hõbesulg Kelli Seiton/Hendrik Kuusk, Joosep Värk
2013 Trükiloo kategoorias Kuldsulg Kristjan Pihl ja Piia Puuraid, Hõbesulg Mirjam Nutov, teleloo kategoorias Hõbesulg Ken Rohelaan ja Taavi Eilat
2012 Kuldsulg Mirjam Mõttus (Nutov), Hõbesulg Eeva Esse
Henno Rajandi nimeline tõlkijastipendium

Henno Rajandi nimeline tõlkijastipendium on Eesti Kultuurkapitali kirjanduse sihtkapitali välja antav stipendium võõrkeelsete teoste eesti keelde tõlkijatele.
Stipendium asutati 1998.
Thor (laev)

Viikingilaev Thor on Norrast leitud Gokstadi laeva 2,5 korda vähendatud koopia.
Thor valmis 2018. aastal Hõreda mõisa laevakojas, kunagise viikingiaegse muinasküla asukohal. Laev on 10 meetri pikkune ja 2,6 meetri laiune 20 mm paksuse tammest klinkerplangutusega. Laeva ehitamisel on kasutatud muinasaegsete töövõtetega sarnaseid võtteid.
Vajaliku materjali otsimise ja kogumisega tehti algust juba 2013. aastal ning kiil pandi maha 2015. aastal. Laeva ehitustööd kestsid pausidega kolm aastat.
Thor on ainus tammest viikingilaev Eestis.
Karl Marxi nimeline kolhoos

Karl Marxi nimeline kolhoose oli Eesti NSV ajal mitu:
Peeter Põllu stipendium

Peeter Põllu stipendium on stipendium, mille eesmärk on statuudi järgi "aidata kaasa õpetajakutse tunnustamisele Eesti ühiskonnas ning toetada õpetajakoolituse üliõpilasi nende õppe- ja uurimistöös". Stipendiumi väljaandmist korraldab Tartu Ülikooli Sihtasutus.
Stipendiumi ajalugu ulatub 1931. aastasse, kui Tartu linnaomavalitsus ja Tartu Ülikool asutasid toetusraha fondi, mis stipendiumite kaudu toetas Peeter Põlluga seotu jäädvustamist ja pedagoogika edendamist. 2008. aastal stipendium taasasutati.
Linné Ülikool

Linné Ülikool (rootsi keeles "Linnéuniversitetet", inglise keeles "Linnaeus University", lühend "LNU") on ülikool Rootsis.
Linné Ülikool moodustati Växjö Ülikooli ja Kalmari Ülikooli ühinemisel aastal 2010.
Ülikool on nimetatud Carl Linné järgi.
Radar (ajakiri)

Radar on Politsei- ja Piirivalveameti ajakiri, kus kirjutatakse politseis töötavatest inimestest ja nende tegemistest. Radarist saab lugeda persoonilugusid, reportaaže, intervjuusid ja arvamusartikleid. 
Radar ilmub kaks korda aastas ning on saadaval politseimajade fuajeedes ja suuremates raamatukogudes.
Radar ilmub alates 2010. aasta algusest ning on Politseilehe ja Piirist Piirini järelkäija.
Ajakirja peatoimetaja on Annika Tuulemäe. Ajakirja trükitakse Kroonpressi trükikojas, tiraaž on 3000.
Johann-Aksel Tarbe

Johann-Aksel Tarbe (sündinud 6. mail 1978 Tallinnas) on eesti arhitekt.
Johann-Aksel Tarbe lõpetas Tallinna Reaalkooli aastal 1996. Ta on lõpetanud Eesti Kunstiakadeemia arhitektuurimagistrina aastal 2003 ning ülikooli ajal täiendanud ennast Taanis Aarhusi Arhitektikoolis.
Johann-Aksel Tarbe on Eesti Arhitektide Liidu liige, Eesti Planeerijate Ühingu liige ning Eesti Ehituskonsultatsiooniettevõtete Liidu juhatuse liige aastast 2018.
Olli Lindholm

Olli Ilari Lindholm (19. märts 1964 Pori – 12. veebruar 2019 Tampere) oli soome rokkmuusik (põhiliselt laulja), helilooja ja luuletaja.
Ta alustas muusikukarjääri 1980. aastal. Ta oli 1981. aastal Poris asutatud rokkansambli Yö ("Öö") asutajaliige ja kuni oma surmani ka ainus algkoosseisu liige. Ta on esinenud ka muudes rokkansamblites ning ka solistina.
Eduard Pütsepa mälestusvõistlused

Eduard Pütsepa mälestusvõistlused on Eesti noorte spordivõistlused Kreeka-Rooma maadluses.
Esimesed võistlused toimusid 1977.
2018 toimusid 42. võistlused.
Hukkunud politseinike mälestusmärk

Hukkunud politseinike mälestusmärk on 1995. aasta Mäo tulistamisjuhtumis hukkunud kahele politseinikule pühendatud mälestusmärk, mis asub politseinike hukkumiskoha lähedal Järvamaal Mäo teeristi juures.
Mälestusmärk avati 1995. aastal. Mälestusmärgi autor on Vilen Künnapu.
Jaan Poska monument

Jaan Poska monument on Jaan Poska mälestusmärk Tallinnas Kadrioru pargis. 
Monument avati 2016. aastal. Selle autorid on skulptor Elo Liiv ning arhitektid Pille Nool, Üllar Ambos ja Jiannis Lykouras.
Kaarepere Vabadussõja mälestussammas

Kaarepere Vabadussõja mälestussammas on Vabadussõjas langenute mälestusmärk Jõgeva maakonnas Jõgeva vallas Kaarepere külas. See on arvele võetud kultuurimälestisena.
Mälestussammas taasavati 24. veebruaril 1990.
Kaive vald

Kaive vald (läti keeles "Kaives pagasts") on vald Lätis Cēsise piirkonnas. Vald piirneb sama piirkonna Ineši, Vecpiebalga, Taurene, Zaube ja Skujene vallaga, Madona piirkonna Jumurda ja Ērgļi vallaga ning Ogre piirkonna Mazozoli vallaga.
Valla pindala on 118 km². 2016. aasta seisuga elas seal 364 inimest. Valla keskus asub Kaive külas, vallavanem on Rita Čičkanova.
Ajalugu.
Aastal 1945 moodustati Skujene vallas Kaive külanõukogu, aga vald ise likvideeriti aastal 1949. Aastal 1954 liideti Kaive külanõukogu Leimaņi külanõukoguga, ent aastal 1965 moodustati see taas. Aastal 1990 muudeti külanõukogu vallaks. Aastatel 2009–2021 kuulus vald Vecpiebalga piirkonda.
Loodus.
Vald asub Vidzeme kõrgustikul. 70% selle pindalast võtavad enda alla metsad. Valda jääb 270 ha suurune Palši soo. Vallast saab alguse Koiva jõgi, teised tähtsamad jõed on selle lisajõgi Pīsla ja valda läbiv Ogre jõgi. Vallas asuvad Leimaņi järv – 19,3 ha, Kaive järv – 4,1 ha, Bumbi järv – 1,8 ha, Ezeriņi järv – 1 ha, Klebēķis – 1,8 ha ja Ķīzēni järv – 1,5 ha.
Looduskaitse all on Riekstiņsite pere tamm, Straumkalniņi tamm, Slaktūži tamm, Ķīzēni tammed ja Vecgropiņi tamm. Lisaks asub vallas üks looduskaitsealune nimetu põline tamm. Valla kaguosa jääb Palši soo hoiaualale.
Muinsusmälestised.
Kultuurimälestistest on riikliku kaitse all Jaunantēni rehi ja Šinkase muinaskalmed ehk Kivihauad. Regionaalse kaitse all on Bumbi muinaskalmed, Kaļķēni keskaegne kalmistu ehk Nõiamägi, Urbji muinaskalmed ja hiiepaik Ķīzēni püha allika ning püha kase juures.
Asustus.
Aastal 2011 elas vallas 337 lätlast ja 9 venelast.
Valla külad on:
Ülejäänud valla elanikud elasid külade koosseisu mitte kuuluvates taludes.
Kalevi-Liiva fašismiohvrite mälestusmärk

Kalevi-Liiva fašismiohvrite mälestusmärk on mälestusmärk Harju maakonnas Jõelähtme vallas Kaberneeme külas Kalevi-Liiva paikkonnas. Mälestusmärk on püstitatud aastatel 1942–1943 seal hukatud juutide ja mustlaste mälestuseks.
Mälestusmärk avati 1960. aastal. Mälestusmärgi autor on P. Madalik.
Kaive

Kaive (vanasti ka Kaives muiža) on küla ("ciems") Lätis Cēsise piirkonnas, Kaive valla halduskeskus. 
Kaives on raamatukogu ja Kaive bussipeatus.
Kaives kasvavad looduskaitsealused Riekstiņsite pere tamm ja Slaktūži tamm.
Kaive kujunes endise Kaive mõisa (Kayenhof) keskuse juurde. Külas sündis Nõukogude partisan Otomārs Oškalns. Aastail 2009–2021 kuulus küla Vecpiebalga piirkonda.
Kristjan Palusalu monument

Kristjan Palusalu monument on Kristjan Palusalu mälestuseks püstitatud mälestusmärk Tallinnas Juhkentali tänaval.
Monument avati 10. märtsil 2009. Selle autor on skulptor Indrek Kirs.
Adam Sevani

 
Adam G. Sevani (sündinud 29. juunil 1992) on Ameerika Ühendriikide näitleja ja tantsija, kes on tuntud Robert Alexander III / Moose'i rolli järgi filmisarjas "Step Up".
Näitlejakarjäär.
2008. aasta veebruaris ilmus Adam Sevani Touchstone Picturesi tantsudraama filmis "Step Up 2: The Streets", mis on filmisarja teine osa. Filmi keskmes oli rühm õpilasi, kes moodustasid tantsutrupi ja pidasid tänavatel tantsulahinguid. Rolli eest selles filmis sai Sevani auhinna “Best Scene Stealer”, mis anti üle 2008. aasta “Young Hollywood Awards” auhinnagalal.
2009. aasta mais kinnitati, et Sevani kordab Moose’i rolli Step Up triloogia kolmandas osas. Filmimine toimus New Yorgis 30 miljoni dollari eelarves. Film "Step Up 3D" keskendub Moose’ile ja tema parimale sõbrale Camille Alyson Stonerile, kes kolivad New Yorki, et minna ülikooli, kuni Sevani tegelane seguneb maa-aluse tantsustseeni. Film ilmus 2010. aasta augustis. 2012. aasta juulis ilmus "Sevani Step Up" filmisarja neljandas osas, "Step Up: Revolution". 2014. aastal kordas Sevani oma Moose'i rolli "Step Up" filmisarja viiendas osas, "Step Up: All In".
Tantsimine.
Sevani on tantsinud mitmes muusikavideos, näiteks: Mase'i "Breathe, Stretch, Shake", Will Smithi "Switch", T-Pain'i "Church" ja väike osa NLT "That Girl". Ta tegi ka NLT 'Karma' muusikavideo koreograafiat. Aastal 2006 oli ta taustatantsija Kevin Federline'i esinemisel Teen Choice Awardsil. Adam on moodustanud ka tantsugrupi koos Jon Chu ja mitmete California piirkonna tantsijatega 2008. aastal tuntud kui AC/DC või Adam/Chu Dance Crew. Grupil oli suuresti avalikustatud tantsuvõistlus YouTube'is koos Miley Cyrusega. Tantsuvõistlus kahe grupi vahel lõppes 2008. aasta Teen Choice Awardsil. 2008. aasta novembris oli ta esindatud Michael Jacksoni 25. aastapäevale pühendatud "Thrilleri" videos, koos "Step Up'i" sarjast tuntud Alyson Stoneriga.
Eva Marisol Gutowski

Eva Marisol Gutowski, YouTube'i kasutajanimega MyLifeAsEva, (sündinud 29. juulil 1994 Breas Californias) on Ameerika Ühendriikide juutuuber, kellel on YouTube'is rohkem kui 8 miljonit jälgijat.
Gutowski loob YouTube'is komöödia, elustiili ja moe valdkonda kuuluvat sisu. Ta hakkas oma YouTube'i kanalit pidama 2012. aastal, lisaks on tal seal ka kanal "Vlogtowski by mylifeaseva". Tal on ka enda YouTube Red sõu "Me and My Grandma".
14. veebruaril 2017 andis Eva välja raamatu "The Struggle is Real" (208 lehekülge), milles räägib enda elus ette tulnud äpardustest ja senisest toimetulekust.
Teaduse populariseerimine

Teaduse populariseerimine on osa teaduskommunikatsioonist ja see tegeleb teaduse maine tõstmisega.
Teaduse populariseerimisel on kaks suurt sihtrühma: terve ühiskond ja karjäärivalikuteks valmistuvad noored. Sihtrühmadest lähtuvalt on ka teaduse populariseerimise eesmärgid veidi erinevad:
Teaduse populariseerimiseks teevad erinevad institutsioonid sageli koostööd.
Eestis tegelevad teaduse populariseerimisega teiste hulgas teaduskeskused, ülikoolid, Eesti Teadusagentuur ja Haridus- ja Teadusministeerium.
Harrastusteadus

Harrastusteadus (ka kodanikuteadus, huviteadus; inglise keeles "citizen science") on inimeste vabatahtlik panus teadusse. Selleks võib olla vaatluste tegemine, andmete talletamine ja analüüsimine või muu abistav tegevus. Sageli on harrastusteadus seotud hobitegevusega: näiteks lindude vaatlemise, putukate kogumise, harrastusastronoomiaga. 
Eestis on mitmeid organisatsioone ja ühendusi, mis kasutavad harrastusteadlaste abi seireandmete või fenoloogiliste vaatluste kogumisel, näiteks Eesti Ornitoloogiaühing ja Eesti Looduseuurijate Selts. Harrastusteadlaste panus laiendab elurikkuse uurimise haaret, aidates andmeid koguda ka paikadest, kuhu teadlased ei jõua. Harrastusteaduse tulemusi kasutavad teadlased näiteks looduskaitse korraldamisel, keskkonnategevuskavade ettevalmistamisel ja keskkonnaseisundi hindamisel.
Euroopa Harrastusteaduse Assotsiatsiooni (inglise keeles "European Citizen Science Association") juures tegutsev hea tava ja võimekuse arendamise töörühm on pannud kokku mõned olulisemad põhimõtted, mida nemad peavad harrastusteaduse hea tava aluseks.
Need on järgmised.
Alfie Deyes

 
Alfred Sidney Deyes (sündinud 17. septembril 1993 Londonis) on inglise YouTube'i postitaja, vlogger, kinnisvarainvestor ja autor, kes juhib YouTube'i kanaleid PointlessBlog, PointlessBlogVlogs ja PointlessBlogGames. 
Deyes sündis Londonis Enfieldis. Tema pere kolis Brightoni, Ida-Sussexisse, kui ta oli neli aastat vana. Deyes õppis Varndi koolis Brightonis ja seejärel Varndeani kolledžis, mille jättis pooleli, et pühenduda YouTube'ile.
Karjäär.
YouTube.
Deyes hakkas 2009. aastal pidama PointlessBlogi YouTube'i kanalit. Tema kanalil on 4,1 miljonit tellimist ja üle 884 miljoni vaatamise, tema mängukanalil on 1,8 miljonit tellimist ja üle 209 miljoni vaatamise. Tal on ka 5,42 miljonit jälgijat Twitteris ja 4,2 miljonit jälgijat Instagramis.
Deyes on teinud koostööd teistegi juutuuberitega, sealhulgas Tanya Burr, Louis Cole, Louise Pentland, Grace Helbig, Tyler Oakley, Troye Sivan, Miranda Sings, Joe Sugg, Zoe Sugg ja Jim Chapman. Ta lõi ka paar videot Ariana Grande'ga YouTube'i võrgu loomiseks.
Raamatud.
Deyes sõlmis 2014. aastal lepingu kirjastusega Blink Publishing. Debüütraamat "The Pointless Book" ilmus sama aasta septembris. Raamatus on osa ajakirjast, teine osa tegevusraamat ja sisaldab tasuta allalaaditavat rakendust ja sotsiaalmeediaga integreerimise võimalust. 
26. märtsil 2015 ilmus "The Pointless Book 2", mis sisaldab sarnast sisu. Esimesel nädalal pärast ilmumist saavutas see mitteilukirjandusraamatute seas suurima läbimüügi.
24. märtsil 2016 avaldas Deyes autobiograafia "The Scrapbook Of My Life".
2017. aastal teatas Deyes, et „The Pointless Booki” sarja lõpetab „The Pointless Book 3“. See ilmus 13. juulil 2017.
Isiklikku.
Alates 2012. aasta oktoobrist on ta olnud suhtes YouTube'i kolleegi Zoe Suggiga, kelle esinejanimi on Zoella. 2013. aasta alguses kolis Deyes Londonisse, kuid naasis peagi koos tüdruksõbraga Brightoni. 2017. aasta juunis ostis paar seitsmetoalise maja ja renoveeris selle.
Loodus- ja täppisteadused ning tehnoloogia

Loodus- ja täppisteadused ning tehnoloogia (LTT; inglise keeles "science, technology, engineering, and mathematics" ehk STEM) on lühend kirjeldamaks rühmitatud akadeemilist valdkonda.
Akronüümi LTT kasutatakse tavaliselt hariduspoliitikas ning õppekavade ja teadusvaldkondade kirjeldamiseks.
LTT valdkond ehk loodus- ja täppisteaduste ja tehnoloogia valdkond hõlmab matemaatika, füüsika, keemia, bioloogia, geograafia, geoloogia, töö- ja tehnoloogiaõpetuse, info- ja kommunikatsioonitehnoloogia, tehnikaalad ning nende valdkondadega seotud interdistsiplinaarsed erialad.
Augsburgi Eesti Gümnaasium

Augsburgi Eesti Gümnaasium oli eestlastest sõjapõgenike gümnaasium Saksamaal Augsburgis. Gümnaasium tegutses 1945–1951. Gümnaasiumi kõrval tegutses ka algkool.
Gümnaasium avati 8. augustil 1945. Kool suleti 8. augustil 1951.
Kuni 1950. aastani oli õpilaste arv vahemikus 300–350.
Dominic Cooper

 
Dominic Edward Cooper (sündinud 2. juunil 1978 Londonis) on inglise näitleja. Ta on mänginud filmides (sh seriaalides), teatris ja kuuldemängudes. 
Ta on näidelnud filmis "Mamma Mia!" ja selle järjes "Mamma Mia! Hakkab jälle pihta". Dominic on mänginud noort Howard Starki Marveli kinouniversumi filmides, sealhulgas filmis "Captain America: The First Avenger" ja teleseriaalis "Agent Carter".
Lapsepõlv ja noorus.
Cooper sündis ja kasvas üles Londonis Greenwichis lasteaiaõpetaja Julie (sündinud Heron) ja oksjonikorraldaja Brian Cooperi peres. Tal on kaks venda, Simon ja Nathan (kes on muusik bändis The Modern), ning poolvend James ja poolõde Emma. Tema vanavanaisa oli filmi entusiast E. T. Heron, kes andis välja ajalehte Kinematograph Weekly.
Dominic õppis John Balli algkoolis Londonis Blackheathis ja seejärel Thomas Tallise koolis Kidbrooke'i lähedal. Seejärel õppis Cooper Londoni muusika- ja draamakunsti akadeemias (LAMDA) näitlemist ja filmi toimetamist. Kooli lõpetas ta 2000. aastal.
Karjäär.
Dominic näitles kõigepealt seriaalides ja filmides, kuid 2001. aastal tegi ta debüüdi Suurbritannia rahvusteatris etendunud näidendis "Mother Clap's Molly House". Cooper mängis Alan Bennetti näidendis "The History Boys" Dakinit juba selle esimesest lugemisest. Ta käis esinemas Broadwaynis, Sydneys, Wellingtonis ja Hongkongis. Tal on olnud tähtsad rollid Suurbritannia rahvusteatris, kus ta mängis peategelast Will Parryt, telesarjades "Down To Earth" ja "Sense &amp; Sensibility".
2008. aastal mängis ta Skyd filmis "Mamma Mia!", kus esitas ka mitu laulu. Cooper mängis 2009. aastal filmides "An Education" ja "Freefall" ning mängis ka Hippolytust rahvusteatris etendunud tragöödias "Phèdre". Cooper taasesitas Sky rolli 2018. aastal linastunud filmi "Mamma Mia!" järjes "Mamma Mia! Hakkab jälle pihta".
Tunnustus.
2006. aastal esitati Cooper Drama Desk Awardile näitlejatöö eest näidendi "The History Boys" Broadway-versioonis. Lisaks kandideeris ta Briti iseseisva filmi auhinnale, Briti filmikriitikute ringi auhinnale, Londoni kriitikute ringi filmiauhinnale ja impeeriumipreemiale rolli eest filmis, mis loodi näidendi "The History Boys" põhjal.
Samuti on tunnustatud Cooperi teletööd. 2014. aastal nomineeriti ta parima miniseriaali või telefilmi näitleja Satellite Awardile rolli eest miniseriaalis "Fleming". 2015. aastal kandideeris ta Saturn Awardile Howard Starki rolli eest teleseriaalis "Agent Carter".
Isiklikku.
Cooper jagas oma kolleegi James Cordeniga korterit, kuni Corden alustas pereelu Julia Careyga. Cooper on Cordeni esimese lapse Maxi ristiisa.
Cooper käis kohtamas "Mamma Mia!" kaasnäitleja Amanda Seyfriediga aastatel 2008–2010. 2010. aastast oli Cooper suhtes näitleja Ruth Neggaga. Nad elasid koos Londonis Primrose Hillis. Nende suhe kestis viis aastat. Negga on rääkinud, et nende suhte purunemisest teada saamiseks kulus ajakirjandusel palju aega, nimelt olevat seda uudisena jagatud alles 2018. aasta aprillis.
Ineši vald

Ineši vald (läti keeles "Inešu pagasts") on vald Lätis Cēsise piirkonnas. Vald piirneb sama piirkonna Kaive ja Vecpiebalga vallaga ning Madona piirkonna Jumurda ja Liezēre vallaga.
Valla pindala on 88 km². 2016. aasta seisuga elas seal 678 inimest. Valla keskuseks on Ineši küla, vallavanem on Inese Ģērmane.
Ajalugu.
Aastal 1945 moodustati Vecpiebalga vallas Ineši külanõukogu, aga vald ise likvideeriti aastal 1949. Aastal 1954 liideti Ineši külanõukoguga osa likvideeritavast Cirsti külanõukogust. Aastal 1990 muudeti külanõukogu vallaks. Aastatel 2009–2021 kuulus vald Vecpiebalga piirkonda.
Loodus.
Vald asub Vidzeme kõrgustikul. Valda läbib Ogre jõgi. Vallas asub arvukalt järvi. Valla põhjapiiril Tauns – 71,9 ha. Teised suuremad järved on Pāvīte järv – 18,2 ha, Briņģi järv – 29,6 ha, Nedzis – 82,8 ha ja Inesis – 519 ha.
Suur osa vallast jääb Vecpiebalga maastikukaitsealale. Inesise järve saartel ja poolsaartel asub 42 ha suurune Sproģi hoiuala.
Muinsusmälestised.
Kultuurimälestistest on riikliku kaitse all Vecpiebalga mõisa hoonetekompleks (sealhulgas jääkelder, park, ait, ja häärber), Vecdauguņi muinaskalmed ehk Sepikojaküngas, Jauncelmi talu elumaja, Lodēni muinaskalmed, Pīļupīte asulakoht, Jāņkalni muinaskalmed ehk Rootsi hauad ja Vecpiebalga muinaskalmed ehk Vene või Kõver kalme. Varem on seda olnud ka Vecpiebalga mõisa kutsari maja, sepikoda, vallamaja, aedniku maja ja perekonnamaja. 
Regionaalse kaitse all on Lejasbeķeri keskaegne kalmistu, Vectūļi – 1 talu, Orizori muinaskalmed, Vecpiebalga mõisa magasiait, Gaigaļi asulakohad, Vecpiebalga kirikumõisa muinaskalmed, Vecdauguņi keskaegne kalmistu ehk Kalmemägi, Vaišļi keskaegne kalmistu, Tožiņi keskaegne kalmistu ehk Baudzīte, Spietēni keskaegsed kalmistud, Paulēni muinaskalmed, Lejaskaibēni keskaegne kalmistu ehk Kalmeküngas, Jauncelmi keskaegne kalmistu, Ķemeri keskaegne kalmistu, Ļavēni keskaegne kalmistu ja Ezēni muinasasula.
Kohaliku kaitse all on Baldiešēni keskaegne kalmistu ehk Kalmeküngas, Lejasburkāni linnamägi ja rahvajuttudes kajastatud Akmentiņi keskaegne kalmistu ehk Vereorg.
Asustus.
Aastal 2011 elas vallas 643 lätlast, 29 venelast, 2 valgevenelast, 2 ukrainlast ja 4 poolakat.
Valla külad on:
Ülejäänud valla elanikud elasid külade koosseisu mitte kuuluvates taludes.
Ineši

Ineši (varasem nimetus Vecpiebalgas muiža) on küla ("ciems") Lätis Cēsise piirkonnas, Ineši valla halduskeskus.
Küla asub Inesise järve edelakaldal Orisāre jõe ääres. Inešis asuvad Piebalga piirkonna muuseum, kultuurimaja ja raamatukogu. Külas on Ineši bussipeatus.
Ineši on kujunenud endise Vecpiebalga mõisa keskuse juurde. Vecpiebalga mõisa hoonetekompleks, sealhulgas jääkelder, park, ait, ja häärber, on kultuurimälestistena riikliku kaitse all. Varem on seda olnud ka Vecpiebalga mõisa kutsari maja, vallamaja, sepikoda, aedniku maja ja perekonnamaja. Lisaks on seal regionaalse kaitse all veel Orizori muinaskalmed ja Vecpiebalga mõisa magasiait. Nõukogude perioodil oli küla kohaliku kolhoosi keskasulaks.
Inešis asub Piebalga portselanivabrik, mis avati külastajatele 2007. aastal. Aastail 2009–2021 kuulus küla Vecpiebalga piirkonda.
Asula jääb osaliselt Vecpiebalga maastikukaitsealale. Looduskaitse all on üks külas kasvava Euroopa lehis.
Harvesterioperaator

Harvesterioperaatori ehk langetustraktori juhi töö põhisisuks on metsatööd võimsa masinaga. 
Harvestere on nii suuremaid kui väiksemaid, eelkõige kasutatakse neid hooldusraiete tegemiseks. Tänu harvesteridele säästetakse paljude inimeste tööaega. Töö harvesteril on alati välitöö, kus operaator istub harvesteri kabiinis. Harvesteriga lõigatakse kasvavat metsa ja järgatakse langetatud puud õigesse mõõtu. 
Harvesterioperaatori töö sisuks on harvesteriga puude langetamine, järkamine ja lõikamine metsas. Tema põhiliseks töövahendiks on metsalangetustraktor ehk harvester. Töötaja peab oskama masinat kasutada, seda tundma ning valdama seadmete ja süsteemide töötamise põhimõtteid. Harvesterioperaator teeb harvesteri kontrollmõõtmisi ja koostab järkamisfaile, valib lähtuvalt metsakasvatuslikust otsusest raiutavad puud, langetab, laasib ja järkab tüved nõutava kvaliteedi ja parameetritega sortimentideks. 
Harvesterioperaator peab tundma metsatüüpe ja puiduvarumistehnoloogiaid, oskama oma tööd kavandada ning teadma töövõtteid hooldus-, uuendus- ja lageraietel. Töös on nõutav iseseisvus, otsustus- ja vastutusvõime, liigutuste täpsus ja sujuvus, kiirus, hea koordinatsioon, käelise tegevuse täpsus, koormustaluvus, ruumiline kujutlusvõime, visuaalne mälu ja kontsentreerumisvõime. 
Eestis saab harvesterioperaatoriks õppida Luua Metsanduskoolis. Hea harvesterioperaator on hinnatud spetsialist, tema oskusi läheb vaja praktiliselt kõikides riikides, kus tegeletakse metsamajandamisega.
Tallinna 8. Keskkool (1940–1949)

Tallinna 8. Keskkool oli aastatel 1940–1949 Tallinnas tegutsenud keskkool.
Keskkool moodustati 1940. aastal Elfriede Lenderi Eragümnaasiumi ja Tallinna Erakolledži osalise liitmise tulemusena.
1949. aastal liideti see keskkool Tallinna 7. Keskkooliga.
Jadon Sancho

Jadon Malik Sancho (sündinud 25. märtsil 2000 Londonis) on Inglismaa jalgpallur, kes mängib Inglismaa klubis Manchester United ründava poolkaitsjana.
Noormängijana kuulus ta Watfordi ja Manchester Citysse. 2017. aastal sõlmis ta oma esimese profilepingu Saksamaa kõrgliiga klubiga Dortmundi Borussia. Teise hooaja oktoobris tunnistati ta Bundesliga parimaks mängijaks. 2021. aasta juulis sõlmis ta viieaastase lepingu Manchester Unitediga.
Sancho tuli Inglismaa noortekoondise koosseisus 2017. aastal U17-vanuseklassi maailmameistriks. 2018. aastal tegi ta debüüdi rahvuskoondises.
Lapsepõlv.
Sancho on sündinud Londonis Camberwellis. Tema vanemad on pärit Trindadist ja Tobangost. Ta kasvas üles Kenningstonis. 
Koondisekarjäär.
Sancho on mänginud Inglismaa noortekoondises U16, U17 ja U19 vanuseklassis.
2017. aasta mais mängis Sancho Inglismaa U17-koondmeeskonnas, mis osales Euroopa meistrivõistluste finaalis. Ta nimetati turniiri parimaks mängijaks.
Inesis

Inesis (ka Inesise järv, läti "Ineša ezers") on järv Lätis Cēsise piirkonna Ineši vallas. Järv asub Ineši külast loode pool ja kuulub Daugava vesikonda.
Inesis asub merepinnast 194,7 meetri kõrgusel. Järves on seitse saart kogupindalaga 4,9 ha. Rannajoone pikkus on 15,4 kilomeetrit, koos saartega üle 18 kilomeetri. Inesise saartel ja poolsaartel asub 42 ha suurune Sproģi hoiuala, mis moodustati aastal 1977 ja on allutatud Vecpiebalga kaitstavale maastikule.
Inesises elab 12 liiki kalu. Järve põhjas on 3,5 meetri paksune sapropeeli kiht. Inesise valgla on 49,1 km².
Inesise saared:
Taylor Marie Hill

 
Taylor Marie Hill (sündinud 5. märtsil 1996 Palatine külas Illinoisis) on Ameerika modell ja Victoria's Secreti “ingel”.
Koolieas tegeles Taylor Hill iluvõimlemisega ning lõpetas 16-aastaselt Pomona Keskkooli Arvadas. Tayloril on õed: Logan Rae (sündinud 1995), Mackinley (sündinud 1997) ja vend Chase (sündinud 1999), viimased kaks neist on samuti modellid.
Modellikarjäär.
Ta oli 14-aastane, kui paelus potentsiaalse modellina agendi ja fotograafi Jim Jordani tähelepanu. 
2013. aastal sai alguse tema modellikarjäär, oli Forever 21 reklaami näoks Intimissimi kataloogis. 
2014. aastal tegi Taylor koostööd H&amp;M-ga ning osales Victoria Secreti moeetendusel, olles ise nende kõige noorim modell. Sel aastal sai ta ka Rosa Cha reklaamnäoks koos Erin Heathertoni, Frida Gustavssoni ja Barbara Palviniga. 
Oli nomineeritud “2015`s Most Promising Model” Coutuersque lugejate poolt. 2015. aastal võitis ta Fashion Media Awardsil auhinna “Model of the Year”.
2016. aastal mängis ta filmis The Neon Demon modelli rolli ja juulis nimetati ta Prantsuse ilubrändi Lancôme uueks reklaamnäoks.
Saavutused.
Taylor Marie Hilli modellifotod on ilmunud mitme riikide ajakirjades: Vogue, Harper`s Bazaar, Elle, W, Madame Figaro, Dazed, LOVE, V, Pop Magazine, Cosmopolitan, Glamour, Marie Claire jne.
Ta on teinud koostööd paljude kõrgmoe brändidega nagu: Versace, Valentino, Chanel, Armani, Moschino, Dolce&amp;Gabbana, Brandon Maxwell, Tommy Hilfiger, Fendi, Ralph Lauren, Kenzo, Alexander Wang, Marc Jacobs, Michael Kors jpt.
Taylor Hill valiti 2018. aasta Victoria Secreti moeetenduse avajaks.
Vanic

Jesse Hughes (sündinud 6. mai 1989), tuntud kui Vanic, on Kanadast pärit DJ ja produtsent. 
Varajane elu.
Hughes oli algkoolis metallika entusiast ning tal tekkis huvi hardstyle ja hiljem muusika produktsiooni vastu. Ta mängis nelja-aastaselt klaverit. Hughes kogus tuntust remiksides artistide nagu Yeah Yeah Yeahs, Lana Del Rey ja Birdy laule. Ta ütles Forbesile "Minu elus kerkisid üles pere- ja isiklikud probleemid, mis panid mind muutma oma eesmärke ja suunda. Ma otsustasin, et miks mitte oma nooruses teha midagi väga lahedat ja teistsugust, mis ka mind ennast paelub. Ilmselgelt kujunes selleks muusika, mis on mu elu üks suurimatest osadest." Hughes õppis Simon Frasier Universitys äri, kuid jättis õpingud pooleli, et jätkata oma muusikalist karjääri. 
Karjäär.
Aastal 2014 tegi ta remiksi Machinehearti loost "Circles", mis sai kahe nädalaga üle miljoni striimi. Aastal 2016, tema mänedžeri Sebastian Barwinski julgustusel allkirjastas ta lepingu plaadifirma Disruptor Recordsiga, mis on Sony Musicu ja Adam Alperti ühisettevõtte. "Adam ja Disruptor oli õige valik. Kõik mis nad teevad on tipptasemel ja nendega on väga hea koostööd teha." sõnas Hughes. Ta avaldas oma debüüt singli "Samurai" nendega. 20. jaanuaril 2017 avaldas ta laulu "Too Soon", mille esituses teen kaasa Maty Noyes. Nielsen Musicu arvustusel kogus laul Ameerikas 740 000 striimi ning esimese nädala jooksul müüdi 1000 allalaadimist. Laul debüteeris Billboardi Dance/Electronic Songs listis 40. kohal. Tema laul "Staring at the Sun" koostöös Clara Maega on samuti avaldatud Disruptori kaudu. See laul oli kolmas, mis ta Disruptori alt avaldas.